ບັນດາ​ບໍລິສັດ ​ເອກະ​ຊົນ​ຍີ່ປຸ່ນ ​ໃຫ້​ຄວາມ​ສົນ​ໃຈ ​ຈະ​​ລົງທຶນ ໃນ​ລາວ ຫຼາຍຂຶ້ນ
ບັນດາ​ບໍລິສັດ​ ເອກະ​ຊົນ​ຍີ່ປຸ່ນ ຕ້ອງການທີ່ຈະລົງທຶນ ໃນລາວຫຼາຍຂຶ້ນ ແຕ່ ລາວ ກໍ​ຈະ​ຕ້ອງ​ ມີ​ການ​ພັດທະນາປັບປຸງ​ ໃນຫຼາຍດ້ານ.
ບັນດາບໍລິສັດເອກະຊົນຍີ່ປຸ່ນ ໃຫ້ຄວາມສົນໃຈ ທີ່ຈະເຂົ້າມາລົງທຶນ ໃນລາວ ຫຼາຍຂຶ້ນ ໂດຍສະເພາະ ແມ່ນການລົງທຶນ ໃນເຂດເສດ ຖະກິດພິເສດ ແຕ່ວ່າ ລັດຖະບານລາວ ກໍຈະຕ້ອງມີການພັດທະນາ ປັບປຸງໃນຫຼາຍດ້ານ ທ່ານຮິເດະກາຊຶ ໂອຊິຕະ ເລຂາທິການໃຫຍ່ ຄະນະກຳມາທິການ ຮ່ວມມືທຸລະກິດຍີ່ປຸ່ນ-ແມ່ນ້ຳຂອງ ຊຶ່ງເປັນໜ່ວຍງານຂອງສະພາການຄ້າ ແລະ ອຸດສາຫະກຳ ແຫ່ງປະເທດຍີ່ປຸ່ນ ໄດ້ຖະແຫລງຢືນຢັນວ່າ ບັນດາບໍລິສັດເອກະຊົນຍີ່ປຸ່ນ ມີຄວາມສົນໃຈ ທີ່ຈະລົງທຶນໃນລາວ ໃຫ້ຫຼາຍຂຶ້ນຢ່າງຕໍ່ເນື່ອງ ຫາກແຕ່ລັດຖະບານລາວ ຈະຕ້ອງເພີ້ມຄວາມ ພະຍາຍາມໃຫ້ຫຼາຍຂຶ້ນ ເພື່ອສ້າງສະພາບແວດລ້ອມ ທີ່ເອື້ອອຳນວຍ ຕໍ່ການລົງທຶນ ໂດຍ ສະເພາະ ແມ່ນການພັດທະນາພື້ນຖານໂຄງລ່າງ ໃຫ້ຫຼາຍຂຶ້ນ ແລະ ການພັດທະນາຊັບ ພະຍາກອນມະນຸດ ໃຫ້ມີຄຸນນະພາບ ຕາມຄວາມຕ້ອງການ ຂອງບັນດາບໍລິສັດເອກະຊົນຍີ່ປຸ່ນ ທັງນີ້ ໂດຍບັນດາບໍລິສັດເອກະຊົນຍີ່ປຸ່ນ ໄດ້ໃຫ້ຄວາມສົນໃຈ ເປັນພິເສດ ກ່ຽວກັບການພັດທະນາ ແລະ ການຄຸ້ມຄອງເຂດ ເສດຖະກິດພິເສດ ແລະ ເຂດເສດຖະກິດສະເພາະໃນລາວ ໂດຍເຖິງຂະໜາດທີ່ໄດ້ວາງເປົ້າໝາຍໄວ້ວ່າ ການລົງທຶນຂອງ ບໍລິສັດເອກະຊົນຍີ່ປຸ່ນໃນລາວ ຈະຕ້ອງມີມູນຄ່າເພີ້ມຂຶ້ນຢ່າງ ວ່ອງໄວ ເພື່ອກ້າວຂຶ້ນເປັນຜູ້ລົງທຶນລາຍໃຫຍ່ອັນດັບທີ 4 ໃນ ລາວໃຫ້ໄດ້ພາຍໃນປີ 2016 ຊຶ່ງກໍຈະເຮັດໃຫ້ການລົງທຶນ ຂອງ ຍີ່ປຸ່ນໃນລາວເປັນລອງພຽງຈີນ ຫວຽດນາມ ແລະ ໄທເທົ່ານັ້ນ ໂດຍບັນດາບໍລິສັດເອກະຊົນຍີ່ປຸ່ນ ຈະເນັ້ນໜັກໃນພາກ ອຸດສາຫະກຳ ແປຮູບສິນຄ້າກະສິກຳ ແລະ ພາກບໍລິການທີ່ສາມາດ ຈະສ້າງວຽກເຮັດ ງານທຳ ໃຫ້ແກ່ປະຊາຊົນລາວ ໄດ້ຫຼາຍກວ່າ ການລົງທຶນຂອງປະເທດອື່ນໆ ໃນລາວ ທີ່ເນັ້ນໜັກໃນດ້ານ ການພັດທະນາທີ່ດິນເຊັ່ນ ສະໜາມກອລຟ ທີ່ສ້າງວຽກເຮັດງານທຳ ໃຫ້ແກ່ ຄົນລາວໄດ້ຢ່າງຈຳກັດ ແລະ ກໍເປັນສາເຫດສຳຄັນປະການໜຶ່ງ ທີ່ເຮັດໃຫ້ຄົນລາວ ຕ້ອງພາກັນເດີນທາງໄປລັກລອບທຳງານ ຢູ່ໃນໄທຫຼາຍຂຶ້ນນັບມື້ ທາງດ້ານອົງການການຄ້າຕ່າງປະເທດແຫ່ງຍີ່ປຸ່ນ (JETRO) ລາຍງານວ່າ ມີບໍລິສັດເອກະຊົນຍີ່ປຸີນ ໄດ້ພາກັນຍ້າຍຖານການ ລົງທຶນຈາກຈີນ ແລະ ໄທ ເຂົ້າມາໃນລາວຫຼາຍຂຶ້ນຢ່າງຕໍ່ເນື່ອງ ນັບຕັ້ງແຕ່ປີ 2011 ເປັນຕົ້ນມາ ໂດຍມີສາເຫດມາຈາກອັດຕາ ຄ່າຈ້າງແຮງງານ ທີ່ປັບຕົວສູງຂຶ້ນຢ່າງຕໍ່ເນື່ອງໃນຈີນ ລວມເຖິງ ບັນຫາຂັດແຍ້ງທາງທະເລ ລະຫວ່າງຈີນ ກັບຍີ່ປຸ່ນ ດ້ວຍສ່ວນ ຢູ່ໃນປະເທດໄທນັ້ນ ກໍເປັນຍ້ອນບັນຫາຂັດແຍ້ງທາງການເມືອງ ພາຍໃນຂອງໄທ ທີ່ແກ່ຍາວມາກວ່າ 10 ປີແລ້ວນັ້ນ ໂດຍເພື່ອເປັນການຮອງຮັບການເຂົ້າມາລົງທຶນໃນລາວ ຂອງ ບັນດາບໍລິສັດເອກະຊົນຍີ່ປຸ່ນນັ້ນ ອົງການ JETRO ກໍໄດ້ເປີດ ສຳນັກງານປະຈຳລາວ ຢູ່ນະຄອນຫຼວງວຽງຈັນ ໃນຕົ້ນປີ 2014 ທີ່ຜ່ານມາ ຊຶ່ງເປັນສ່ວນໜຶ່ງ ຂອງການຕົກລົງ ຮ່ວມມືໃນຫຼາຍໆ ດ້ານທີ່ມີຂຶ້ນໃນໂອກາດທີ່ ທ່ານ Shinzo Abe ນາຍົກລັດຖະມົນຕີຍີ່ປຸ່ນ ໄດ້ເດີນທາງມາຢ້ຽມຢາມ ສປປ ລາວ ຢ່າງເປັນທາງການ ເມື່ອເດືອນພະຈິກ 2013 ທີ່ ຜ່ານມາ ດັ່ງທີ່ ທ່ານທອງສິງ ທຳມະວົງ ນາຍົກລັດຖະມົນຕີລາວ ໄດ້ຖະແຫລງຢືນຢັນວ່າ: ນອກຈາກນີ້ ໃນໂອກາດທີ່ ທ່ານ ໂຊອິຊິ ໂຍຊິມູລະ ຮອງປະທານອົງການ JETRO ໄດ້ ນຳພາບັນດານັກທຸລະກິດຍີ່ປຸ່ນ ເດີນທາງມາຢ້ຽມຢາມ ສປປ ລາວ ຢ່າງເປັນທາງການ ໃນຊ່ວງເດືອນມີນາ 2015 ເພື່ອເຂົ້າຮ່ວມການສະເຫຼີມສະຫຼອງ ການພົວພັນທາງການ ທູດ ລະຫວ່າງ ລາວກັບຍີ່ປຸ່ນ ຄົບຮອບ 60 ປີ ດ້ວຍນັ້ນ ບັນດານັກທຸລະກິດຍີ່ປຸ່ນ ຍັງໄດ້ ຢືນຢັນດ້ວຍວ່າ ລາວຄືຈຸດໝາຍການລົງທຶນ ທີ່ສຳຄັນຂອງບໍລິສັດເອກະຊົນຍີ່ປຸ່ນ ສ່ວນທາງການລາວ ກໍເຊື່ອໝັ້ນວ່າ ຈະສາມາດຮອງຮັບການລົງທຶນ ຂອງບັນດາບໍລິສັດ ເອກະຊົນຍີ່ປຸ່ນໄດ້ ດ້ວຍການເລັ່ງພັດທະນາເຂດເສດຖະກິດພິເສດ ແລະ ເຂດເສດຖະກິດ ສະເພາະ ໂດ້ຍເຖິງແມ່ນວ່າ ໃນປັດຈຸບັນ ບັນດາບໍລິສັດຍີ່ປຸ່ນ ຈະລົງທຶນໃນລາວ ເປັນອັນ ດັບທີ 7 ຄິດເປັນມູນຄ່າລວມ 500 ກວ່າລ້ານໂດລາ ໃນ 111 ໂຄງການ ແລະຄິດເປັນ 7 ເປີເຊັນ ຂອງມູນຄ່າການລົງທຶນທັງໝົດຂອງຈີນໃນລາວເທົ່ານັ້ນ ກໍຕາມ ຫາກແຕ່ທາງ ການລາວ ກໍເຊື່ອວ່າ ການລົງທຶນຂອງຍີ່ປຸ່ນໃນລາວ ຈະເພີ້ມຂຶ້ນຢ່າງວ່ອງໄວ ແລະ ສາມາດ ທີ່ຈະກ້າວຂຶ້ນສູ່ອັນດັບທີ 4 ໄດ້ພາຍໃນປີ 2016 ຢ່າງແນ່ນອນ